Mag ek vra vir verdere inligting voor my dissiplinêre verhoor? - Jy en die RegJy en die Reg
Tuis › Artikels › Arbeidsreg › Mag ek vra vir verdere inligting voor my dissiplinêre verhoor?
Mag ek vra vir verdere inligting voor my dissiplinêre verhoor?
Vrydag | 04 Januarie | 2019
In die meeste gevalle ontvang werknemers 'n kennisgewing van 'n dissiplinêre verhoor waarby hulle betrokke is. So 'n kennisgewing bevat nie volledige inligting oor die klag of klagte nie. 'n Mens kan berekende raaiskote waag oor waarmee die klagte verband hou, maar niks kan met absolute sekerheid gesê word nie. In sekere gevalle het die werknemer nie 'n idee waaroor die klagte handel nie.
Indien enigiets in die klagstaat vir jou onduidelik of vaag is, vra en vind uit. Moenie raai nie, want jy kan verkeerd raai en dan gaan jy onvoorbereid wees tydens die verhoor. 'n Werkgewer is verplig om al die relevante inligting aan die werknemer te gee om hom- of haarself behoorlik vir die verhoor voor te berei.
Een van die elemente van 'n billike ontslag is dat die proses wat gevolg is, prosedureel billik moes wees. Dit beteken dat 'n behoorlike proses gevolg moes wees en dat die werknemer 'n behoorlike kans gekry het om sy of haar saak voor te berei. Dit is bevestig in die saak van Samtor Tankers (Pty) Ltd v Kule (1993) 14 ILJ 1038 (LAC).
Dit beteken egter nie die klagstaat hoef aan dieselfde streng vereistes as 'n kriminele klagstaat te voldoen nie. Dit moet net genoegsame inligting bevat sodat 'n werknemer weet, of redelikerwys kan weet waaroor die klagte teen hom of haar handel. Dié beginsel is bevestig in die saak van Nitrophoska (Pty) Ltd v CCMA & Others (2011) 32 ILJ 1981 (LC).
As jy voorts enige dokumente, beleide of soortgelyke bewysstukke benodig om jou saak behoorlik te kan stel, kan dit vooraf vanaf die werkgewer versoek word. Indien die werkgewer weier, moet dit tydens die verhoor weer versoek word. Indien die voorsitter steeds 'n redelike versoek weier, sal 'n mens 'n saak vir prosedurele onbillikheid by die KVBA kan uitmaak.
Indien jy enige verdere navrae in hierdie verband, of oor enige ander arbeidsregsaangeleentheid het, kontak ons gerus by 0861 25 24 23, of stuur 'n e-pos na diens@solidariteit.co.za.